साहसिक फैसला करने वाली लड़की अनुराधा नौबस्ता क्षेत्र के वसंत विहार निवासी गोविंद नारायण की पुत्री है। वह स्नातक शिक्षित है। उसकी एक वर्ष पहले आवास विकास हंसपुरम निवासी महिपाल से दोस्ती हुई थी। महिपाल ने उसे परास्नातक तक शिक्षित होने व एक निजी कंपनी में अच्छे पद पर कार्यरत होना बताया था। धीरे-धीरे यह दोस्ती प्यार तक परवान चढ़ गई। दोनों परिवारों ने एक दूसरे को विवाह के बंधने में बांधने का फैसला कर दिया और सगाई कर दी। दोनों घरों में शादी की तैयारियां चल रही थीं। विवाह तीन दिसंबर को था। रविवार को अनुराधा को कहीं से पता चला कि महिपाल हाईस्कूल फेल है तो उसके सारे सपने बिखर गए। लड़के का झूठ बोलना उसे सहन नहीं हुआ। उसने आनन फानन में महिपाल के परिवारवालों को बुलाया और शादी से इन्कार कर दिया। यह सुनते ही लड़के वालों के पैर के नीचे से जमीन खिसक गई। महिपाल के परिवारवालों के साथ ही युवती के घरवाले भी इज्जत की दुहाई देते हुए अनुराधा को समझाने में जुट गये पर वह फैसले से हटी नहीं।